

HOUSEMARKET Α.Ε.

**Ενημέρωση για την χρήση συστημάτων βιντεοεπιτήρησης (CCTV)**

1. Εισαγωγή

Η εταιρεία με την επωνυμία « HOUSE MARKET AE» με έδρα στην Παιανία Αττικής, Εμπορικό Πάρκο Αεροδρομίου, Κτίριο 501 (εφεξής η «**Εταιρεία**») γνωστοποιεί σε όσους εισέρχονται στα γραφεία και τα καταστήματα της (εφεξής «**Υποκείμενα**» ή «**Υποκείμενα Δεδομένων**») ότι κάνει χρήση συστήματος κλειστού κυκλώματος βιντεοεπιτήρησης (CCTV) σύμφωνα με τον Κανονισμό 679/2016/ΕΕ (εφεξής ο «**Κανονισμός**» ή «**ΓΚΠΔ**») και του σχετικού εθνικού εφαρμοστικού νόμου 4624/2019.

1. Αρχές που διέπουν την επεξεργασία

Η επεξεργασία των εικόνων που καταγράφονται μέσω του συστήματος βιντεοεπιτήρησης CCTV διέπεται από τις ακόλουθες αρχές:

**Αρχή της νομιμότητας:** Το σύστημα CCTV λειτουργεί με βάση τις διατάξεις της εθνικής και ενωσιακής νομοθεσίας, καθώς και με τις Οδηγίες και Αποφάσεις των εποπτικών αρχών και οργάνων (ενδεικτικά αναφερόμενων Οδηγίες της Αρχής Προστασίας Δεδομένων Προσωπικού Χαρακτήρα, Κατευθυντήριες Οδηγίες του Ευρωπαϊκού Συμβουλίου Προστασίας Δεδομένων καθώς και της Ομάδας του άρθρου 29 κ.ο.κ.) μόνο για τους σκοπούς που καθορίζονται στην παρούσα ενημέρωση.

**Αρχή της εμπιστευτικότητας:** Το σύστημα CCTV λειτουργεί με γνώμονα την προστασία της ιδιωτικότητας των υποκειμένων.

**Αρχή της αναγκαιότητας**: Το σύστημα έχει σχεδιαστεί με τρόπο ώστε να καταγράφει τις περιπτώσεις που υπάρχει διακινδύνευση των ανθρώπων που κινούνται στους εποπτευόμενους χώρους ή σε περιουσιακά αγαθά της Εταιρείας ή των πελατών ή των εργαζομένων της.

**Αρχή της ελαχιστοποίησης των δεδομένων:** Τα δεδομένα που συλλέγονται μέσω του συστήματος CCTV είναι επαρκή, συναφή και όχι υπερβολικά για το σκοπό για τον οποίο συλλέγονται. Για κάθε συσκευή διεξήχθη ανάλυση κινδύνου (όσον αφορά την ασφάλεια και προστασία των δεδομένων), καθώς και αξιολόγηση αντικτύπου (όσον αφορά την προστασία των προσωπικών δεδομένων), με στόχο να περιοριστεί στο ελάχιστο η επιτήρηση περιοχών που δεν είναι απαραίτητη. Το σύστημα βιντεοεπιτήρησης της Εταιρείας δεν έχει σχεδιαστεί ώστε να συλλέγει ευαίσθητα προσωπικά δεδομένα.

**Αρχή της ακρίβειας, της διαθεσιμότητας και της ακεραιότητας:** Τα προσωπικά δεδομένα που συλλέγονται μέσω του συστήματος CCTV υποβάλλονται σε επεξεργασία κατά τρόπο που εγγυάται την ενδεδειγμένη ασφάλεια των δεδομένων προσωπικού χαρακτήρα, κάνοντας χρήση κατάλληλων και ενδεδειγμένων τεχνικών και οργανωτικών μέτρων ασφάλειας, όπως αναλυτικά περιγράφεται κατωτέρω.

1. Σκοποί λειτουργίας και νόμιμη βάση συστήματος βιντεοεπιτήρησης (CCTV)

Η επεξεργασία είναι απαραίτητη για σκοπούς εννόμων συμφερόντων που επιδιώκουμε ως υπεύθυνος επεξεργασίας (άρθρο 6 παρ. 1. στ ΓΚΠΔ). Το έννομο συμφέρον μας συνίσταται στην ανάγκη μας να αποτρέπουμε, διαχειριζόμαστε και να ερευνάμε συμβάντα που αφορούν στην ασφάλεια των εργαζομένων, των πελατών και των επισκεπτών των εγκαταστάσεων μας, καθώς και τα περιουσιακά τους αγαθά από κινδύνους και ιδίως:

* Να βοηθήσει στην πρόληψη, αποκάλυψη, αποτροπή, διαχείριση και, όταν αυτό είναι απαραίτητο, στην έρευνα συμβάντων που σχετίζονται με την ασφάλεια και την προστασία, πιθανών κινδύνων ή μη εξουσιοδοτημένης φυσικής πρόσβασης, περιλαμβανόμενης μη εξουσιοδοτημένης πρόσβασης σε προστατευόμενους χώρους των καταστημάτων της Εταιρείας.
* Να βοηθήσει στη διερεύνηση κλοπής εξοπλισμού ή άλλων αντικειμένων ιδιοκτησίας της Εταιρείας, των εργαζομένων, των μισθωτών, ή των επισκεπτών καθώς και απειλών για την ασφάλεια εντός των εγκαταστάσεων.
* Να παρακολουθεί την ασφάλεια των επαγγελματικών χώρων των εγκαταστάσεων.
* Να διασφαλίσει την τήρηση κανόνων υγείας και ασφάλειας.
* Να διασφαλίσει την αποφυγή κλοπής, διάρρηξης ή άλλης παράνομης ενέργειας που ενδέχεται να προκαλέσει περιουσιακή βλάβη στους χώρους των εγκαταστάσεων.
* Να εξασφαλίσει την προστασία της περιουσίας των εργαζομένων, των μισθωτών, και των επισκεπτών.
* Να διαφυλάξει τις χρηματικές συναλλαγές στους επαγγελματικούς χώρους των εγκαταστάσεων.
1. Χώροι εγκατάστασης του συστήματος βιντεοεπιτήρησης CCTV

Οι κάμερες του συστήματος βιντεοεπιτήρησης έχουν τοποθετηθεί σε συγκεκριμένους χώρους των εγκαταστάσεων, σε εμφανές σημείο με κατάλληλη προειδοποιητική σήμανση, κυρίως στα σημεία εισόδου (ώστε οι εισερχόμενοι να ενημερώνονται ότι εισέρχονται σε περιοχή που καλύπτεται από σύστημα CCTV) και εξόδου καθώς και στους χώρους όπου λαμβάνουν χώρα οικονομικές συναλλαγές και τους χώρους όπου φυλάσσονται προμήθειες και εξοπλισμός και/ή στο χώρο parking της εγκατάστασης. Η πλήρης αποτύπωση/χαρτογράφηση των επιμέρους καμερών βρίσκεται στο Παράρτημα 1.

Ο Υπεύθυνος Επεξεργασίας δεν λαμβάνει εικόνα από χώρους στους οποίους τα Υποκείμενα των δεδομένων έχουν αυξημένες προσδοκίες για την ιδιωτικότητα τους, όπως, ενδεικτικά, από α) χώρους και προθαλάμους τουαλετών και β) αποδυτήρια προσωπικού ή πελατών.

1. Τεχνικές προδιαγραφές του συστήματος
Το σύστημα βιντεοεπιτήρησης της Εταιρείας είναι ένα συμβατικό σύστημα CCTV. Όλες οι τηλεοπτικές συσκευές λήψης λειτουργούν 24 ώρες την ημέρα,

επτά ημέρες την εβδομάδα. Η ποιότητα της εικόνας επιτρέπει στις περισσότερες περιπτώσεις την αναγνώριση των ατόμων που βρίσκονται στην εμβέλεια κάλυψης των καμερών αλλά, αν και το σύστημα καταγράφει ψηφιακές εικόνες δεν είναι εφικτή η λήψη εικόνων υψηλής ευκρίνειας και βιομετρικών δεδομένων. Δεν χρησιμοποιούμε υψηλής τεχνολογίας συστήματα επιτήρησης, δεν συνδέουμε τα συστήματά μας με άλλα συστήματα και δεν χρησιμοποιούμε συστήματα καταγραφής ήχου ή "CCTV με δυνατότητα ομιλίας". Οι εικόνες αποθηκεύονται σε ψηφιακές συσκευές εγγραφής βίντεο οι οποίες διατηρούνται σε ασφαλείς, κλειδωμένες περιοχές, στις οποίες έχει πρόσβαση μόνο εξουσιοδοτημένο προσωπικό και οι τεχνικές προδιαγραφές διατηρούνται αναλυτικά στο φάκελο συμμόρφωσης.

1. Καταγραφή και τήρηση των εικόνων

Η χρονική περίοδος τήρησης των δεδομένων, με βάση τους ως άνω αναφερόμενους επιδιωκόμενους σκοπούς επεξεργασίας, ορίζεται στις δεκαπέντε (15) ημερολογιακές μέρες. Μετά την παρέλευση των 15 ημερών τα δεδομένα που έχουν αποθηκευτεί σε σκληρό δίσκο υπολογιστή ή σε εξωτερικά μέσα όπως DVDs, USB καταστρέφονται ή διαγράφονται ολοκληρωτικά. Σε περίπτωση συμβάντος, ατυχήματος ή κλοπής, στους χώρους που επιτηρούνται, η Εταιρεία επιτρέπεται να τηρεί τις λήψεις, στις οποίες έχει καταγραφεί το συγκεκριμένο συμβάν σε χωριστό αρχείο για τρεις (3) μήνες με σκοπό την χρήση

των δεδομένων ως αποδεικτικό μέσο για δικαστική χρήση. Σε εξαιρετικές περιπτώσεις, όταν το συμβάν χρήζει περαιτέρω διερεύνησης, το χρονικό διάστημα διατήρησης των δεδομένων δύναται να παρατείνεται για το αναγκαίο χρονικό διάστημα τήρησης των εν λόγω λήψεων.

1. Πρόσβαση στο μαγνητοσκοπημένο υλικό και διαβίβαση των δεδομένων

Το τηρούμενο υλικό είναι προσβάσιμο μόνο από το αρμόδιο / εξουσιοδοτημένο προσωπικό μας που είναι επιφορτισμένο με την ασφάλεια του χώρου.

Ο Υπεύθυνος Επεξεργασίας υποχρεούται να διαβιβάζει στις αρμόδιες δικαστικές, εισαγγελικές, αστυνομικές κ.λ.π. αρχές δεδομένα που οι τελευταίες ζητούν νομίμως κατά την άσκηση των καθηκόντων τους. Επίσης, ο υπεύθυνος επεξεργασίας, πέραν των ειδικότερων υποχρεώσεων και δικαιωμάτων του που προβλέπονται από τον Κώδικα Ποινικής Δικονομίας, δύναται να διαβιβάζει στις αρμόδιες δικαστικές, εισαγγελικές και αστυνομικές αρχές δεδομένα που ενδέχεται να αποτελούν αποδεικτικά στοιχεία μιας αξιόποινης πράξης (π.χ. κλοπή, ξυλοδαρμός) που τελέσθηκε στον χώρο που επιβλέπεται από το σύστημα βιντεοεπιτήρησης και που μπορούν να συνεισφέρουν στην διερεύνηση των πραγματικών περιστατικών ή στην αναγνώριση των δραστών καθώς και προς το θύμα ή τον δράστη μιας αξιόποινης πράξης, όταν πρόκειται για δεδομένα τα οποία ενδέχεται να αποτελούν αποδεικτικά στοιχεία της πράξης.

Σε περίπτωση διαβίβασης των δεδομένων που συλλέγονται από το σύστημα βιντεοεπιτήρησης CCTV σε τρίτους, το Υποκείμενο των δεδομένων ενημερώνεται εκ των προτέρων, εφόσον είναι εφικτό, εκτός εάν η εν λόγω ενημέρωση απαγορεύεται εκ του νόμου. Τα δεδομένα όμως αυτά δύνανται να κοινοποιηθούν χωρίς την συγκατάθεση των Υποκειμένων μετά από ειδικά αιτιολογημένη αίτηση τρίτου, όταν τα δεδομένα είναι αναγκαίο να χρησιμοποιηθούν ως αποδεικτικά στοιχεία για τη θεμελίωση, άσκηση ή υποστήριξη νομικών αξιώσεων ή στο πλαίσιο διερεύνησης μιας αξιόποινης πράξης και μπορούν να συνεισφέρουν στη διερεύνηση των πραγματικών περιστατικών ή στην αναγνώριση των δραστών.

1. Τεχνικά και οργανωτικά μέτρα

Η Εταιρεία έχει λάβει τα κατάλληλα τεχνικά και οργανωτικά μέτρα για την προστασία και επανάκτηση των προσωπικών δεδομένων των Υποκειμένων που συλλέγονται μέσω της χρήσης των συστημάτων βιντεοεπιτήρησης.

Ειδικότερα, η Εταιρεία μεριμνά για:

− την ασφάλεια του καταγεγραμμένου υλικού και την αποφυγή διάδοσής του σε μη νόμιμους αποδέκτες,

− τον έλεγχο της πρόσβασης στον κεντρικό χώρο ελέγχου, το χώρο αποθήκευσης του

καταγεγραμμένου υλικού και σε τυχόν σύστημα επεξεργασίας (σε επίπεδο υλικού και

λογισμικού),

− την αποφυγή αλόγιστης χρήσης οθονών προβολής,

− την ασφαλή διαβίβαση των καταγεγραμμένων συμβάντων στους νόμιμους αποδέκτες και την αποφυγή διάδοσης του υλικού σε μη νόμιμους αποδέκτες,

− την επιλογή κατάλληλου προσωπικού για το χειρισμό του συστήματος βιντεοεπιτήρησης,

− τη συνεχή εκπαίδευση του προσωπικού σε θέματα προστασίας δεδομένων προσωπικού χαρακτήρα και τον εν γένει σεβασμό του ρυθμιστικού πλαισίου,

− την επιλογή διαδικασιών και προϊόντων που υποστηρίζουν την προστασία προσωπικών δεδομένων (ιδιωτικότητα κατά τον σχεδιασμό - “privacy by design”).

Πιο συγκεκριμένα, οι ταινίες / DVD όπου αποθηκεύονται τα εγγεγραμμένα βίντεο καθώς και ο εξοπλισμός παρακολούθησης τηρούνται με ασφάλεια σε χώρο περιορισμένης και ελεγχόμενης πρόσβασης. Η πρόσβαση περιορίζεται σε ειδικά προς τούτο εξουσιοδοτημένο και εκπαιδευμένο προσωπικό. Η Εταιρεία συντάσσει και τηρεί κατάλογο με τα ονόματα των εξουσιοδοτημένων με δικαίωμα πρόσβασης προσώπων. Όλα τα πρόσωπα που έχουν δικαίωμα πρόσβασης στο μαγνητοσκοπημένο υλικό έχουν λάβει την κατάλληλη εκπαίδευση σχετικά με την υποχρέωση προστασίας των εν λόγω δεδομένων με σκοπό να εξασφαλισθεί ότι δε θα μεταφέρουν, κοινοποιήσουν ή άλλως αποκαλύψουν το περιεχόμενο οποιουδήποτε βιντεοσκοπημένου υλικού της επιχείρησης σε τρίτα πρόσωπα με εξαίρεση τους εξουσιοδοτημένους παραλήπτες. Ανάλογη εκπαίδευση παρέχεται για κάθε νέο μέλος του προσωπικού.

Τα ειλημμένα μέτρα αποσκοπούν στο να διασφαλίσουν τόσο την ασφάλεια και την ακεραιότητα του συστήματος, δηλαδή προστασία υπό ηθελημένη ή ακούσια παρεμβολή με τις κανονικές λειτουργίες και τον έλεγχο πρόσβασης όσο και την ασφάλεια των προσωπικών δεδομένων, δηλαδή σημαίνει εμπιστευτικότητα (τα δεδομένα είναι προσβάσιμα μόνο σε όσους πρέπει να έχουν πρόσβαση), ακεραιότητα (πρόληψη της απώλειας ή αλλοίωσης δεδομένων) και διαθεσιμότητα (τα δεδομένα μπορούν να είναι διαθέσιμα όταν απαιτείται).

Σε περίπτωση επεξεργασίας των προσωπικών δεδομένων από τρίτα μέρη, η επεξεργασία πραγματοποιείται μόνο σύμφωνα με τις ρητές οδηγίες της Εταιρείας και εφόσον τα τρίτα μέρη έχουν συμβατικά δεσμευτεί να λαμβάνουν τα κατάλληλα τεχνικά και οργανωτικά μέτρα προστασίας και τις λοιπές υποχρεώσεις σύμφωνα με τον ΓΚΠΔ για την, κατά το δυνατό, καλύτερη προστασία των προσωπικών δεδομένων ενάντια σε τυχαία ή παράνομη καταστροφή ή απώλεια, αλλοίωση, παράνομη γνωστοποίηση ή πρόσβαση σε αυτά και γενικά την παράνομη επεξεργασία τους, όπως και για την διασφάλιση της δυνατότητας αποκατάστασης της διαθεσιμότητας και της πρόσβασης σε αυτά.

1. Δικαιώματα των υποκειμένων των δεδομένων

Κάθε Υποκείμενο δεδομένων δικαιούται να ασκεί τα δικαιώματα πρόσβασης, ενημέρωσης, περιορισμού, αντίρρησης/ διόρθωσης και διαγραφής των προσωπικών δεδομένων του, τα οποία θα ικανοποιούνται εφόσον αυτό δεν προσκρούει σε έννομες υποχρεώσεις της Εταιρείας. Αν η διαγραφή, λόγω της ιδιαίτερης φύσης της αποθήκευσης, δεν είναι δυνατή ή είναι δυνατή μόνο με δυσανάλογα μεγάλη προσπάθεια και τεχνικά μέτρα, είναι δυνατόν η Εταιρεία μας να μην διαγράψει τα δεδομένα αυτά, θα προχωρήσει όμως σε περιορισμό της επεξεργασίας σύμφωνα με το άρθρο 18 του ΓΚΠΔ. Σε περίπτωση εναντίωσης θα πρέπει το Υποκείμενο των δεδομένων να δηλώσει την εναντίωση στην επεξεργασία είτε πριν από την είσοδο, ή κατά την διάρκεια παραμονής είτε κατά την αποχώρηση από την εποπτευόμενη περιοχή. Στην περίπτωση αυτή η Εταιρεία θα καταβάλλει εύλογη προσπάθεια να σταματήσει την επεξεργασία των δεδομένων του ατόμου που πρόβαλε αντιρρήσεις εκτός εάν υφίστανται επιτακτικοί και νόμιμοι λόγοι που υπερισχύουν των δικαιωμάτων και των συμφερόντων του υποκειμένου των δεδομένων. Επίσης έχετε δικαίωμα να μας ζητήσετε να περιορίσουμε την επεξεργασία, όπως για παράδειγμα να μη διαγράψουμε δεδομένα τα οποία θεωρείτε απαραίτητα για τη θεμελίωση, άσκηση ή υποστήριξη νομικών αξιώσεων.

Για την άσκηση των δικαιωμάτων αυτών καθώς και για περισσότερες πληροφορίες και βοήθεια σχετικά με την συλλογή και επεξεργασία των δεδομένων καθώς και για τα προβλεπόμενα δικαιώματά των Υποκειμένων μπορείτε να επικοινωνήσετε με την Εταιρεία στην ηλεκτρονική διεύθυνση dpo@fourlis.gr ή τηλεφωνικά 801 11 22 722 από σταθερό ή στο τηλ. 210 35 43 403 από κινητό, ή εγγράφως στην διεύθυνση HOUSEMARKET A.E. (Παπανικολή 4, 15232, Χαλάνδρι - Υπόψη DPO). Παράλληλα θα πρέπει να μας ενημερώσετε για την ημερομηνία και ώρα καταγραφής του προσώπου σας και να παρέχετε μια πρόσφατη φωτογραφία για την αναγνώριση σας, εφόσον επιθυμείτε διαγραφή. Επίσης θα πρέπει να προηγηθεί η απόδειξη της ταυτότητας του αιτούμενου για την άσκηση των δικαιωμάτων του (προσκομίζοντας π.χ. άδεια οδήγησης / διαβατήριο που περιέχει φωτογραφία κ.λ.π.).

Η Εταιρεία οφείλει να απαντήσει στο αίτημα του υποκειμένου εγκαίρως και σε κάθε περίπτωση εντός 30 ημερολογιακών ημερών από την παραλαβή έγκυρης αίτησης και ταυτοποίησης του υποκειμένου κατά τα ανωτέρω με πλήρη περιγραφή των απαιτούμενων πληροφοριών και μετά των σχετικών δικαιολογητικών. Η Εταιρεία έχει το δικαίωμα να απορρίψει ένα αίτημα παροχής αντιγράφου των δεδομένων, ιδίως όταν η πρόσβαση αυτή θα μπορούσε να βλάψει την πρόληψη, την ανίχνευση εγκλημάτων ή τη σύλληψη ή τη δίωξη των παραβατών, καθώς και όταν στις εν λόγω εικόνες απεικονίζονται και άλλα πρόσωπα, η συγκατάθεση των οποίων δεν μπορεί να ληφθεί για την κοινοποίηση των προσωπικών τους δεδομένων, ούτε είναι δυνατό να χρησιμοποιηθούν τεχνικές μοντάζ για να αντιμετωπιστεί η έλλειψη συγκατάθεσης.

Σε περίπτωση απόρριψης αιτήματος πρόσβασης, το υποκείμενο των δεδομένων θα ενημερωθεί γραπτώς και αιτιολογημένα εντός της ίδιας ως άνω προθεσμίας των 30 ημερολογιακών ημερών.

Σε περίπτωση που η Εταιρεία δεν απαντήσει σε οποιοδήποτε αίτημα υποκειμένου ή το υποκείμενο δεν ικανοποιηθεί από την απάντηση της Εταιρείας, το υποκείμενο διατηρεί το δικαίωμα προσφυγής στην Αρχή Προστασίας Δεδομένων Προσωπικού Χαρακτήρα ([www.dpa.gr](http://www.dpa.gr)), Γραφεία: Κηφισίας 1-3, Τ.Κ. 115 23, Αθήνα, **Τηλεφωνικό Κέντρο:** +30-210 6475600, **Fax:** +30-210 6475628, email: complaints@dpa.gr.